OKO

bojovníka

Ukážka z elektronickej knihy

Individuálna cesta za šťastím

a osobnou slobodou

Text © Prema Leo (Matej Kubaliak), 2014

© HladoHlas Group, spol. s. r. o.

Rumunskej armády 1/6, 036 01 Martin

info@hladohlas.sk, www.hladohlas.sk

Obálka © Sofia Vasilová

Grafická úprava © Prema Leo

1. vydanie

Martin 2014

ISBN 978-80-89711-17-8

Prema Leo

OKO

bojovníka

Pravda o tom, kto ste,

sa ukrýva hlboko za všetkými slovami,

ďaleko za všetkými predstavami,

ktoré o sebe máte,

je skrytá za všetkými názormi,

ktorým tak slepo veríte.

A akonáhle ju vyslovíte, stratíte ju.

Venované ľuďom, ktorí mali odvahu prijať možnosť, že sme bytosťami s nekonečným potenciálom, možnosť, že sa v nás ukrýva nekonečný prameň možností,

a odvážili sa tak prekročiť svoj vlastný tieň.

Ďakujem, že ste tu s nami a inšpirujete nás!

Ďakujem, že nás učíte, ako roztrhať okovy strachu.

Leo, 17.7. 2014

Ďakujem Carlosovi Castanedovi

za jeho celoživotné dielo, ktoré mi ukázalo dvere.

Táto kniha je inšpirovaná toltéckym učením

dona Juana Matusa, ako aj zenovými bojovníkmi.

Vďaka týmto vznešeným bytostiam

možno začuť Ticho.

Predstava bojovníka je jednou z najväčších výziev, s akou som sa dosiaľ stretol. Ľudská myseľ je dvojsečnou zbraňou. Dokáže rovnako dobre tvoriť, ako aj ničiť.

Raz som dostal otázku:

– Vieš si predstaviť, že by si do každej svojej myšlienky vložil kúsok lásky?

– Áno, samozrejme, že si to viem predstaviť, – odvážne som odpovedal, hoci som ani netušil, čo vyhlasujem.

– No dobre. Tak teraz skús podľa tejto predstavy myslieť, hovoriť a konať. Ži podľa nej každú jednu sekundu! – boli slová, ktoré ma vyzývali do jednej z najväčších skúšok v mojom živote.

Na svojej ceste som si uvedomil, že láska sa nedá naučiť, nedá sa natrénovať.

Jediná možnosť ako spoznať lásku, je stať sa ňou. Až neskôr som precítil, že láskou sa stať nedá, pretože ňou už dávno všetci sme.

A videl som ako ľudia zabudli na svoju podstatu a uverili klamstvám založeným na strachu.

Poznámka

..............................................................

Túto knihu nie je potrebné čítať od začiatku po koniec, stranu za stranou. Je navrhnutá tak, aby slúžila ako zdroj inšpirácie, a každá strana predstavuje samostatnú predstavu.

Môže rovnako slúžiť ako zdroj odpovedí. Položíme otázku vo svojom vnútri a náhodne otvoríme na niektorej zo strán.

Vaša intuícia sa určite postará, aby ruky vybrali správny list.

Slová sa v nej menia podľa toho, ako ďaleko ste sa na svojej ceste dostali, a podľa toho, čo práve potrebujete vedieť.

Nejde o to, aby ste všetky myšlienky pochopili, ale aby ste ich zažili.

Ide o transformáciu vedomia, prebudenie sa.

Oko bojovníka vychádza z toltéckej múdrosti alebo ak chcete, je to poznanie šamanov.

Výhodou tohto učenia je, že nevytvára žiadne dogmy, žiadne sväté pravdy, nepíše žiadne biblie, ktorým treba slepo veriť

a fanaticky ich nasledovať. Presne naopak, vyzýva všetkých, aby spochybnili „sväté pravdy“, prestali slepo nasledovať dav a začali dôverovať

v prvom rade sebe. Nebojte sa byť sami sebou!

Ste si skutočne istí, že viete, čo je život? Naozaj viete, ako funguje? Ste si stopercentne istí, že poznáte sami seba? Je pravda všetko, čomu veríte? Môžete si tým byť istí?

Oko bojovníka sa nedrží žiadnej zaručenej pravdy a nesnaží sa ju obhajovať. Ponúka iný pohľad na svet, iné nastavenie, inšpiráciu.

Preto pri čítaní týchto riadkov otvorte čo najviac svoje srdce a vnímajte, čo vám hovorí vaše vlastné vnútro, nie slová v tejto knihe. Čítajte medzi riadkami a ničomu slepo neverte. Žiadna myšlienka nezachytí pravdu, spoliehajte sa na vlastnú intuíciu a kráčajte vlastnou cestou. Nebuďte ovečkami v stáde, ste originál!

Predstavme si takúto metaforu:

Jeden muž spozná lásku a zaľúbi sa do ženy. Jeho mladší brat je tým ohromený a tiež chce vedieť, čo je to láska, a tak sa na ňu stále pýta svojho skúsenejšieho brata. Dokonca prečíta

o láske niekoľko kníh.

Každý deň chodí za svojím starším bratom a pýta sa ho, ako láska vyzerá.

Ale vie tento chlapec naozaj niečo o láske? Alebo len pozná opis lásky? Je vôbec možné opísať lásku?

Napokon sa chlapec pripúta na opis lásky, ktorý mu dal jeho zaľúbený brat, a UVERÍ MU. Už viac lásku nehľadá, lebo verí, že ju už pozná. Veď o nej prečítal toľko kníh, toľké hodiny o nej počúval prednášky!

Opis lásky začne považovať za samotnú lásku a myslí si: „Ja už lásku poznám, som na ňu odborník, teraz o nej môžem učiť ostatných.“

Každý, kto miloval, vie, že o láske sa netreba nič učiť, presne naopak, treba sa zbaviť zábran

a predsudkov. O láske sa nedá nič povedať. Láska nemá logiku.

Podobne to funguje aj s pravdou.

.........................................................

Bojovník je vnútorným nastavením,

doslova naprogramovaním mysle,

ktorého je schopný každý človek.

Môžeme žiť v priateľskom

alebo v nepriateľskom svete.

Život môže byť požehnanie

alebo prekliatie.

Máme na výber!

Bojovník je efektívny program šťastia a sily.

Bojovníkom môže byť žena

rovnako dobre ako muž.

Program

........................................................................

Predstavme si lúku. Na tej lúke stoja dvaja ľudia. Jeden vidí na lúke len burinu a dotieravý hmyz.

Ten druhý vidí kvety, cíti vône a počuje spev vtákov. Ostatné si nevšíma.

Pre toho prvého je lúka miesto plné nástrah, problémov a nešťastia. Vyvoláva strach.

Ten druhý vníma lúku ako čarovné miesto plné možností, priam dar od Života, a je očarený.

Ktorý z nich vidí realitu? Kto má pravdu? Všeobecne zaužívaný názor na realitu je taký, že realita je pevne daná a my sa jej musíme prospôsobiť.

TO JE LOŽ!

Každý z nás realitu filtruje. Každý človek má

v mozgu vlastný filter, ktorý nazveme program, cez ktorý sa pozerá na svet. Program je naše presvedčenie, náš uhol pohľadu, naša viera o nás samých, o svete, o osude, o Bohu, o čomkoľvek. Budeme to nazývať jednoducho program.

Program zahŕňa všetko, čomu veríme a čo si myslíme – všetky naše presvedčenia a názory.

Poďme ďalej!

Negatívne programy

..............................................................

Mnohí ľudia majú programy o živote podobné týmto:

– Život je boj!

– Nie som dosť dobrý.

– Život mi hádže pod nohy polená.

– Som obeťou tohto sveta!

– Som len obyčajný človek, nemôžem nič zmeniť.

– Peniaze nepadajú z neba.

– Nezaslúžim si byť šťastný.

– Žijeme v ťažkej dobe.

– Skutočná láska neexistuje.

– Život je utrpenie.

– Nemôžem nikomu veriť, lebo sa sklamem.

– Tento svet ide proti mne.

– Lepí sa mi smola na päty.

– Láska bolí.

Práve tieto a podobné programy spôsobujú vnímanie nepriateľskej reality. Človek ich neprijal dobrovoľne, bol naprogramovaný rodičmi, učiteľmi, priateľmi, televíziou, rádiom... Život sa ich zásluhou stáva problémom, v horšom prípade prekliatím.

Reštart

..............................................................

Človek je zvyknutý rozhodovať sa a premýšľať istým spôsobom, v určitých šablónach.

V podstate žije na základe programu, ktorému verí.

Príklad: Keď máme program, ktorý nám hovorí, že život je problém, pristupujeme

k všetkým životným výzvam ako k prekážkam a náš negatívny prístup všetko len komplikuje.

Programy sa opakujú ako slučka a my zažívame stále dookola tie isté životné situácie. Nájdeme si partnera, ktorý nám ubližuje, a po rozchode si nájdeme nového, ktorý je taký istý ako ten predtým. Zarobíme peniaze navyše

a následne dostaneme pokutu, sme na tom zasa rovnako, a tak stále dookola.

Bojovník je človek, ktorý pochopil, že žijeme v neustálom stereotype a zažívame rovnaké situácie preto, že sme zvyknutí stereotypne premýšľať. O živote premýšľame stále rovnako, tak ako nás naučila spoločnosť.

Trik je v tom, že postupne nahrádzame oslabujúce vzorce myslenia takými, ktoré nás posilnia. Tentokrát si ich vyberieme sami!

Nový program

..............................................................

Program, ktorému veríme, nemusí byť pravdivý. V skutočnosti väčšina programov (názorov), ktorým bezpodmienečne veríme

a zakladáme na nich svoju realitu, sú lži.

Oko bojovníka je efektívny program, ktorý nás vytrhne zo stereotypu a života

v nepriateľskom svete a vrhne nás do náručia dobrodružnej reality.

Oko bojovníka vidí tajomný svet, vidí zázraky v obyčajných veciach, tam, kde môžu iní vidieť problémy a prekážky, tam vidí oko bojovníka možnosti a výzvy. Vo všetkom vidí dobrodružstvo, príležitosť vyrásť a obohatiť svoje skúsenosti. Pre bojovníka nie je život ustavičný boj, je to skôr hra.

Viete si predstaviť ten rozdiel medzi bežným človekom zotročeným vlastnými programami založenými na strachu, ktoré sa neustále opakujú

a systematicky ničia pôvab života, a bojovníkom, ktorý si silu programov uvedomuje a vedome si ich vyberá?

Reštartujte sa! Toto je moja výzva pre vás.

Slová sily

..............................................................

Bojovník si neustále opakuje slová sily, a tak sa stáva silou. Slová sily sú označené symbolom:

Nie je dôležité ich mechanicky opakovať, je dôležité ich precítiť.

Je potrebné ich prijať mysľou, srdcom

a telom. Všetky tri časti musia spolupracovať. Preto symbol trinity (symbol trojitej sily – telo, myseľ a srdce). Všetko, čo človek cíti, premieta do svojho života a vďaka tomuto zákonu sa postupne slová sily premenia na realitu. Takto sa tvoria nové programy.

Neverte programom, čo vám ubližujú. Vymažte ich tak, že im prestanete veriť.

Oko bojovníka obsahuje špeciálny výber najsilnejších programov, ktoré sú zároveň veľmi prosté. Čím jednoduchšie sú, tým ľahšie s nami zrastú do jedného celku. Ak vám nevyhovujú, vytvorte si vlastné. Inšpirujte sa!

Viac programov nájdete v knihe Srdce leva.

„Bojovník nehľadá ani lásku, ani múdrosť, ani pokoj. Tieto tri poklady totiž vlastní každý hlboko vo svojom vnútri. Stačí, ak sme prirodzení, autentickí a úprimní.“

zenové príslovie

Som otvorený novým možnostiam.

.................................................................

.................................................................

Pravda

..............................................................

Možno sa niekto opýta: Prečo by som mal práve v tejto knihe nájsť pravdu?

Pravdu nie je možné vložiť do slov, pravda je stav vedomia. A preto sú slová bojovníka často protichodné. On totiž nehovorí pravdu, to nie je možné, on hovorí tak, aby jeho slová prinútili ľudí zažiť pravdu v sebe, realizovať ju.

Pravda je skôr zážitok než myšlienka.

Ako by ste opísali lásku? Môže byť o láske napísaných milión kníh a človek ju aj tak nepochopí. Musí sa zamilovať, aby ju spoznal.

Pravda kráča zlatou strednou cestou a tá je úzka a je ľahké zísť z nej a stratiť sa v slovách. Bojovník však nehľadá ľahké cesty. Hľadá cesty, ktoré majú srdce, a tie sú väčšinou veľmi úzke. Skutočná pravda nie je myšlienkou, ale realizáciou, zažitou skutočnosťou mimo dosahu slov.

Moje slová nehovoria pravdu.

Tá sa ukrýva pod rúškom ticha,

kam sa neodváži každý, na miestach,

kde sú slová zbytočné.

„Volíme len raz. Volíme medzi cestou bojovníka či cestou obyčajného človeka.

Iná voľba neexistuje. Nie na tejto Zemi.“

Juan Matus

Koniec ukážky

Table of Contents

Obálka